Document ID: 32012R1119

IZVEDBENA UREDBA KOMISIJE (EU) št. 1119/2012
z dne 29. novembra 2012
o izdaji dovoljenja za pripravke iz Pediococcus acidilactici CNCM MA 18/5M DSM 11673, Pediococcus pentosaceus DSM 23376, NCIMB 12455 in NCIMB 30168, Lactobacillus plantarum DSM 3676 in DSM 3677 ter Lactobacillus buchneri DSM 13573 kot krmne dodatke za vse živalske vrste
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj. V členu 10(7) Uredbe (ES) št. 1831/2003 v povezavi s členom 10(1) do (4) navedene uredbe so določene posebne določbe za oceno proizvodov, ki se na datum začetka uporabe navedene uredbe uporabljajo v Uniji kot silirni dodatki.
(2)
V skladu s členom 10(1) Uredbe (ES) št. 1831/2003 so bili pripravki iz Pediococcus acidilactici CNCM MA 18/5M DSM 11673, Pediococcus pentosaceus DSM 23376, Pediococcus pentosaceus NCIMB 12455, Pediococcus pentosaceus NCIMB 30168, Lactobacillus plantarum DSM 3676, Lactobacillus plantarum DSM 3677 in Lactobacillus buchneri DSM 13573 vpisani v register krmnih dodatkov Skupnosti kot obstoječi proizvodi iz funkcionalne skupine silirnih dodatkov za vse živalske vrste.
(3)
V skladu s členom 10(2) Uredbe (ES) št. 1831/2003 in v povezavi s členom 7 navedene uredbe so bili vloženi zahtevki za izdajo dovoljenja za navedene pripravke kot krmne dodatke za vse živalske vrste ter za njihovo uvrstitev v kategorijo „tehnoloških dodatkov“ in funkcionalno skupino „silirnih dodatkov“. V skladu s členom 7(3) Uredbe (ES) št. 1831/2003 so bili navedenim zahtevkom priloženi zahtevani podatki in dokumenti.
(4)
Evropska agencija za varnost hrane (v nadaljnjem besedilu: Agencija) je v svojih mnenjih z dne 23. maja 2012 (2) in 14. junija 2012 (3) navedla, da zadevni pripravki v predlaganih pogojih uporabe nimajo škodljivega vpliva na zdravje živali in ljudi ali na okolje. Agencija je ugotovila, da lahko pripravki iz Pediococcus acidilactici CNCM MA 18/5M DSM 11673, Pediococcus pentosaceus DSM 23376, Pediococcus pentosaceus NCIMB 12455 in Pediococcus pentosaceus NCIMB 30168 izboljšajo proizvodnjo silaže iz vse vrste krme z znižanjem vrednosti pH in ohranjanjem več suhe snovi in/ali beljakovin. Ugotovila je tudi, da lahko zadevni pripravki iz Lactobacillus plantarum DSM 3676 in Lactobacillus plantarum DSM 3677 izboljšajo proizvodnjo silaže iz krme, ki se preprosto do srednje težko silira, s povečanjem vsebnosti mlečne kisline in ohranjanjem suhe snovi ter znižanjem vrednosti pH in zmernim zmanjšanjem izgube beljakovin. Prav tako je ugotovila, da lahko zadevni pripravek iz Lactobacillus buchneri DSM 13573 poveča koncentracijo ocetne kisline za številne vrste krme. Agencija meni, da ni potrebe po posebnih zahtevah v zvezi s spremljanjem po dajanju na trg. Potrdila je tudi poročilo o analitski metodi krmnih dodatkov v krmi, ki ga je predložil referenčni laboratorij Skupnosti, ustanovljen z Uredbo (ES) št. 1831/2003.
(5)
Ocena zadevnih pripravkov je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato bi bilo treba dovoliti uporabo navedenih pripravkov, kakor je opredeljeno v Prilogi k tej uredbi.
(6)
Ker ni varnostnih razlogov, zaradi katerih bi morali takoj začeti veljati spremenjeni pogoji za izdajo dovoljenja, je primerno zagotoviti prehodno obdobje, da se lahko zainteresirane strani pripravijo na izpolnjevanje novih zahtev zaradi izdaje dovoljenja.
(7)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Izdaja dovoljenja
Pripravki iz Priloge, ki spadajo v kategorijo dodatkov „tehnološki dodatki“ in funkcionalno skupino „silirni dodatki“, se dovolijo kot dodatki v prehrani živali v skladu s pogoji iz navedene priloge.
Člen 2
Prehodni ukrepi
Pripravki iz Priloge in krma iz teh pripravkov, ki so proizvedeni in označeni pred 20. junijem 2013 v skladu s pravili, ki se uporabljajo pred 20. decembrom 2012, se lahko še naprej dajejo na trg in uporabljajo do porabe obstoječih zalog.
Člen 3
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. novembra 2012

Labels: 0
3
17
6